|  |
| --- |
|   **PRIOPĆENJE** |

**INA podržala nabavku novog bibliobusa za Gradsku knjižnicu Rijeka**

* **Zahvaljujući podršci Ine i ostalih sponzora Gradska knjižnica Rijeka nastavlja s ovom tradicionalnom uslugom za svoje korisnike**
* **Novi bibliobus omogućit će veću funkcionalnost i nove sadržaje, kao što je internetski pult, Wi-Fi i platno za projekciju vizualnih sadržaja**

**Rijeka, 8. rujna 2014.– Danas je na Korzu ispred Narodne čitaonice u Rijeci održana konferencija za medije u organizaciji Gradske knjižnice Rijeka, a na kojoj je predstavljen projekt nabave novog gradskog bibliobusa koji će u funkcionalnijem, kvalitetnijem i praktičnijem obliku nastaviti pružati ovu tradicionalnu uslugu ljubiteljima knjige diljem Rijeke.**

Obraćajući se prisutnima u ime Ine, kao jednog od sponzora projekta, g. Igor Šepić, direktor Rafinerije nafte Rijeka, rekao je *„Kao stoljetni član riječke lokalne zajednice, INA se trudila dokazati kao pouzdan partner na projektima koji su donosili dobrobit za Grad Rijeku i okolno područje, a pogotovo projekte u području edukacije i kulture te one od kojih je korist imalo što veći broj naših sugrađana. Projekti Gradske knjižnice Rijeka, a koja broji više od 18 tisuća vjernih korisnika, zasigurno, stoga, spadaju u naše područje fokusa. Iskoristio bih također ovu priliku da čestitam ravnateljici i djelatnicima Knjižnice na uspjelom projektu i uloženom trudu u njegovu pripremu i realizaciju jer su time očuvali ovu tradiciju dugu više od 40 godina, a koja je posebno važna za pojedine skupine korisnika kojima pristup Gradskoj knjižnici možda i nije tako lak“* te podsjetio kako je INA sa zadovoljstvom podržala Gradsku knjižnicu Rijeka i prošle godine kada je proveden projekt „(p)Okrenimo čitanje“ u sklopu kojeg je riječka knjižnica, među prvima u Hrvatskoj, omogućila svojim članovima čitanje pomoću tableta i e-čitača, kao i edukacije i predavanja o digitalnim medijima i e-knjigama.

Prvi bibliobus krenuo je iz Gradske knjižnice Rijeka prije punih 45 godina i od tada je obišao brojna stajališta, kako u Rijeci, tako i širem riječkom području. Bibliobusna služba Gradske knjižnice Rijeka trenutno raspolaže s dva vozila, gradskim i županijskim bibliobusom, a novi gradski bibliobus omogućit će dodatno unapređenje usluge i nove funkcije, kao što je internetski pult, Wi-Fi i platno za projekciju vizualnih sadržaja te će biti prilagođen za vožnju u gradskim uvjetima.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 449 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr